b'\n_START_ARTICLE_\nKamalari\n_START_PARAGRAPH_\nKamalari (suomeksi: lujasti ty\xc3\xb6t\xc3\xa4 tekev\xc3\xa4 nainen) on velkaorjuuden muoto, joka on vallalla Nepalissa. Kamalari-orjat ovat tytt\xc3\xb6j\xc3\xa4 ja nuoria naisia, jotka tekev\xc3\xa4t kotiapulaisen t\xc3\xb6it\xc3\xa4 orjuudessa. Velkaj\xc3\xa4rjestelm\xc3\xa4 kiellettiin lailla vuonna 2006, mink\xc3\xa4 seurauksena orjien m\xc3\xa4\xc3\xa4r\xc3\xa4 on laskenut 12 000:sta noin 500-600:aan.\n_START_SECTION_\nJ\xc3\xa4rjestelm\xc3\xa4\n_START_PARAGRAPH_\nEtel\xc3\xa4-Nepalilaisen tharu-heimon j\xc3\xa4seni\xc3\xa4 on orjuutettu jo vuosisatojen ajan velkaj\xc3\xa4rjestelm\xc3\xa4ll\xc3\xa4 nimelt\xc3\xa4 kamaiya. Orjuus lis\xc3\xa4\xc3\xa4ntyi 1950\xe2\x80\x9370-luvulla, kun muut etniset ryhm\xc3\xa4t alkoivat asuttaa thalien asuinaluetta, Terrain tasankoa._NEWLINE_Pienviljely\xc3\xa4 harjoittavilla tharuilla ei ole virallisia papereita maan omistuksesta, jolloin muut ovat ottaneet maat haltuunsa. Tharut ovat joutuneet ottamaan lainaa, mutta jos velkaa ei pystyt\xc3\xa4 maksamaan takaisin, joudutaan tytt\xc3\xa4ri\xc3\xa4 myym\xc3\xa4\xc3\xa4n velan pantiksi maanomistajille tai ylempien kastien varakkaille ihmisille. Velkaj\xc3\xa4rjestelm\xc3\xa4ss\xc3\xa4 velka periytyy sukupolvelta toiselle. Orjiksi joutuvat kouluik\xc3\xa4iset tyt\xc3\xb6t joskus jo alle 10-vuotiaana. Kamalarit ovat is\xc3\xa4nt\xc3\xa4perheiden orjina useita vuosia. Tyt\xc3\xb6t pakotetaan tekem\xc3\xa4\xc3\xa4n ty\xc3\xb6t\xc3\xa4 palkatta ja perheet saavat tytt\xc3\xa4rens\xc3\xa4 k\xc3\xa4yt\xc3\xb6st\xc3\xa4 noin 25 euroa vuodessa.\n_START_SECTION_\nTy\xc3\xb6\n_START_PARAGRAPH_\nTy\xc3\xb6h\xc3\xb6n kuuluu tiskaaminen, siivoaminen, ruoanlaitto ja lastenhoito. Osa Kamalareista ty\xc3\xb6skentelee my\xc3\xb6s pelloilla. Usein tytt\xc3\xb6j\xc3\xa4 kuritetaan ja kidutetaan henkisesti sek\xc3\xa4 k\xc3\xa4ytet\xc3\xa4\xc3\xa4n seksuaalisesti hyv\xc3\xa4ksi. Sairastuneita kamalari-orjia ei hoideta ja koulua ei v\xc3\xa4ltt\xc3\xa4m\xc3\xa4tt\xc3\xa4 saa k\xc3\xa4yd\xc3\xa4 kuin parina p\xc3\xa4iv\xc3\xa4n\xc3\xa4 viikossa.\n_START_SECTION_\nLainmuutos\n_START_PARAGRAPH_\nVuonna 2002 Nepalin hallitus mit\xc3\xa4t\xc3\xb6i kamalari-orjien velat erillislailla. Velkaj\xc3\xa4rjestelm\xc3\xa4 kiellettiin Nepalissa lailla vuonna 2006. Vuonna 2006 Kamalari-orjia oli 12\xc2\xa0000. Vuoden 2014 arvion mukaan orjien m\xc3\xa4\xc3\xa4r\xc3\xa4 oli laskenut noin 500\xe2\x80\x93600:aan. Vapautuneet ovat yleens\xc3\xa4 parikymppisi\xc3\xa4 nuoria naisia. Plan Nepal -j\xc3\xa4rjest\xc3\xb6 on ollut mukana edesauttamassa orjuuden kitkemist\xc3\xa4 Nepalista._NEWLINE_Orjuudessa ollessaan tharu-heimon naiset k\xc3\xa4yttiv\xc3\xa4t sukunimen\xc3\xa4 etnisen ryhm\xc3\xa4n nime\xc3\xa4, joka viittaa jo historiallisestikin orjuutettuun kansanosaan. Siksi orjuudesta vapautuneet naiset ovat usein vaihtaneet sukunimekseen Chaudhary, joka on menestykseen viittaava intialaisten kauppiaiden sukunimi.\n_START_SECTION_\nMuut vastaavat j\xc3\xa4rjestelm\xc3\xa4t\n_START_PARAGRAPH_\nKamaiya-j\xc3\xa4rjestelm\xc3\xa4n kielt\xc3\xa4nyt laki ei poistanut orjuutta Nepalissa, sill\xc3\xa4 se ei koskenut kaikkea velkaorjuutta. Esimerkiksi haruwat pysyv\xc3\xa4t yh\xc3\xa4 pakkoty\xc3\xb6ss\xc3\xa4 kynt\xc3\xa4jin\xc3\xa4, charuwat orjuutettuina karjapaimenina. My\xc3\xb6s haliya-alkuper\xc3\xa4iskansan j\xc3\xa4seni\xc3\xa4 orjuutetaan yh\xc3\xa4, vaikka heit\xc3\xa4 koskeva orjuuden kielt\xc3\xa4v\xc3\xa4 laki astui voimaan vuonna 2008.'